এরশাদের সে হাসিতে কারো কারো প্রাণ চলে এল গলার কাছাকাছি। চকচকে রাইফেল নিয়ে মুন্সী আইয়ুব এল, সাথে এল লিয়াকত, জামাই ফারুক আর এরশাদের বডিগার্ড নুরে আলম। তখন এরশাদ শিকদারের মাথায় খুনের নেশা। আর এ নেশার ঘোরেও নাটকীয়তা। রাইফেল হাতে নিয়ে মনিরের কানের ঠিক পাশ দিয়ে তিনটি গুলি করল প্রথমে। ভয়ে মনির জড়িয়ে ধরল আবু হানিফকে। চিৎকার করে উঠল সে, “কী হচ্ছে?”। উত্তরে তাকে বন্দুকের বাঁট দিয়ে পেটানো শুরু করল এরশাদ।